tomron87/hebrew-wikipedia-sentences-corpus huggingface dataset:
הכנסייה, על אף כוחה הרב והתערבותה בחיי העבדים, לא גיבתה ולא תמכה בתחום זה של חייהם.
קהילת העבדים תמכה וקיבלה את אופני המחיה שהפרטים בחרו בהם.
היו מנגנונים קהילתיים שעזרו לשמור על אורח החיים הכללי, למשל: הורים שלא תיפקדו, גונו ונדרשו לחזור לדרך הישר.
הדרכים להפעלת לחץ זה היו לחץ חברתי, כישוף ואלימות.
הריקוד כמקרה בוחן של תרבות ומסורת בקרב קהילת העבדים בברזיל
אחד הפנים החשובים במסורות האפריקאיות הוא ריקודים ופולחנים דתיים.
הריקודים המסורתיים שימשו את העבדים כדרך לבטא את עצמם על אף הדיכוי המתמשך שחוו, ובמקרים רבים הקפיטנים אפשרו זאת.
בעיני הקפיטנים, קיום של ריקודים ופולחנים מסוימים לא היווה איום מכיוון שהם ראו שהריקוד משמח את העבדים ומעודד אותם.
תפיסתם הייתה כי העבדים, שלא כמו חיות אחרות, נהנים מפסק זמן מעבודתם שלא מוקדש למנוחה, אלא ליצירה ופורקן.
בעיניהם, התופעה אכן לא מסוכנת, משום שמצב רוחם ושמחת החיים של העבדים השתפרו בעקבות הריקודים, אשר תרמו לשמחת החיים ושביעות רצונם.
לפי התפיסה האירופאית, ריקוד משמעו הנאה והתלהבות, אך לעומת זאת, בקרב העבדים הריקודים היו בעלי משמעויות שונות ומגוונות, התלויות בסוג הריקוד ובמטרותיו, למשל: טקסי דת, ארגון מרידות, לוויות, חגיגות ויציאה למלחמה.
עם הזמן, הבינו המעבידים כי קיימים סוגי ריקוד בעלי משמעויות שונות, אשר הובילו לחקיקת חוקים האוסרים על ריקודים מסוימים.
הקפיטנים לא הכירו את סוגי הריקוד השונים והדבר הפחיד אותם, בעיקר מתוך החשש כי הם עלולים לגרום להתמרדות.
הדת שהייתה נפוצה בקרב הקפיטנים הייתה הנצרות האירופאית והם חייבו את עבדיהם לקיים את הפולחן הנוצרי.
בעוד שהעבדים האפריקנים חויבו לדת הנוצרית, הם המשיכו לקיים מסורות ופולחנים אשר נהגו לקיים באפריקה, וביניהם הריקוד המסורתי.
עם הזמן אמונתם של העבדים האפריקאים הייתה מורכבת מהנצרות ומפולחנים אפריקאים שבטיים.
אחד מהטקסים הפולחניים היה ריקוד שאותו היה מנהיג אחד מראשי קהילת העבדים שהיה לבוש באופן מסורתי.
אחריותו התבטאה בהלהטת היצרים ועידוד המשתתפים להגיב ולקחת חלק בריקוד.
פולחן זה היה זר ומשונה בעיני הלבנים ועם השנים נוספו יותר ויותר הגבלות ואיסורים על סוגי הריקוד המותרים לעבדים.
הקפיטנים חששו מאוד מריקודים מסוג זה והחלו לחלק באופן דיכוטומי את ריקודי העבדים ל"טובים" ו"רעים", כאשר את ה"רעים" יש לאסור והם מהווים סכנה לסדר החברתי.
הריקודים שנתפסו כ"טובים" היו ריקודים בעלי אופי יומיומי, אשר נתפסו כחשובים לשמירה על מצב הרוח הטוב של העבדים.
אחת הסיבות המשמעותיות לאיסור על ריקודים דתיים היה הפחד מהשונה והלא מוכר שבטקסי העבדים.
המעבידים האמינו בנצרות, לכן תייגו את ריקודי הפולחן כעבודת השטן.
ההצדקה הדתית חיזקה את עמדתם.
מסמך שנשלח לברזיל מטעם הכתר בשנת 1780 קובע כי יש לאסור על ריקודים פולחניים, אך להתיר ריקודים יומיומיים, על אף שאינם טהורים, אך הם הרע במיעוטו.
בין השנים 1808 ל-1835 היה גידול משמעותי באוכלוסייה בברזיל כתוצאה מהתיישבות לבנים שרצו להצטרף למוקד המתפתח כלכלית, והן עקב המשך של סחר העבדים שהוסיף לאוכלוסיית העבדים.
בסלבדור למשל, אוכלוסיית העיר התחלקה כך שהעבדים היוו כ-42 אחוזים מכלל האוכלוסייה, בעוד שהלבנים היוו כ-28 אחוזים בלבד.
לאור נתונים אלו, הרשויות והקפיטנים החלו לאסור באופן גורף כל התארגנות לשם ריקוד או פולחן, ללא הבחנה בין סוגי הריקודים השונים.
הם חששו מכל מפגש מרובה משתתפים שלהם, כאשר הסיבה העמוקה להתנגדותם הייתה הפחד מכוחם וכמותם המספרית הגדולה של העבדים אשר עלולים להתאגד ולמרוד באופן אלים.
בין פולחני הריקוד ניתן למצוא את הפולחנים שנבעו מדתות ה"מקומבה" וכן את ריקוד הקפוארה שהתפתח כתוצאה ממסורות אפריקניות על ידי העבדים בברזיל.
"מקומבה" הוא שם כולל לקטגוריה של דתות אפרו-ברזילאיות, הכוללות פולחנים מרובי אמונות.
חלקם יכולים להיות סותרים אך הם משולבים לכדי פולחן אחד.
חלק מהריקודים הנהוגים בפולחן דתות אלה תורגל על ידי העבדים בברזיל ונתפס על ידי הלבנים כמאיים ומסוכן.
אחת הדתות היא קנדומבלה, אשר פולחנה כולל טקסים, ריקודים וכישוף.
משמעות נוספת של המילה מקומבה היא תיאור של כלי נגינה או כישוף.
קפוארה היא ריקוד קרב ברזילאי שהומצא על ידי העבדים האפריקנים במאה ה–16. הם החלו לפתח את הקפוארה, שהייתה למעשה דרך להתאמן בלחימה פיזית, במסווה של ריקוד.
שילוב המוזיקה ותנועות הריקוד עזר לעבדים להסוות את כוונתם האמיתית ולקבל אישור מהקפיטנים להמשיך בפעילות זו.
אימוני הקפוארה תרמו למרידות השונות בכך שהכשירו את העבדים בטכניקות לחימה וחוזק פיזי רב.
באופן טבעי, מספר רב של עבדים התקוממו כנגד הקפיטנים שלהם.
כדי להתמודד עם התופעה, הקפיטנים החליטו להשתמש בעונשים קשים ואכזריים.
בין העונשים הנפוצים יותר היו השלכה (בעודם חיים) לכבשנים בוערים, קטיעה של אצבעות, "נובנה" (עונש קשה שבמהלכו הנענש סובל תשעה ימי הצלפות רצופים), צווארון ברזל ועוד.
קפיטנים מסוימים גילו שההתאכזרות הנפשית קשה אף יותר מן ההתאכזרויות הגופניות הללו, ומניבה תוצאות מועילות יותר בעבורם, כמו למשל ציות.
עבדים רבים נקטו בהתאבדות, או, לעיתים קרובות יותר, בבריחה מהבתים של הקפיטנים.
היה לא פשוט ללכוד אותם הואיל והם היו רבים.
כתוצאה מכך, נוצרה עבודה חדשה, לוכד עבדים: "קאפיטו דו מאטו" ("שיח' קפטן", מעין סוכן ביטחוני).
הקאפיטו נהגו למכור את שירותיהם לבעלי העבדים וקיבלו פרסים מהם על כל לכידה מוצלחת.
הם בדרך-כלל היו שחורים חופשיים או מולאטים (כינוי לאנשים שהיו צאצאים מעורבים של אירופאים ואפריקניים).
העבודה החדשה סייעה לעבדים משוחררים להיכנס לחברה ולחיות חיים חופשיים.
הקאפיטו היו ידועים באכזריותם ובחוסר הרחמים.
עבדים שהצליחו לברוח עברו לגור באזורים עירוניים, ושם ניסו את מזלם כאנשים חופשיים.
הרוב רצו להגיע ליישובים מרוחקים שבהם היו עבדים נמלטים כמותם.
ליישובים הללו קראו קילומבו והם נוסדו על ידי עבדים נמלטים, ולעיתים גם בידי מיעוטים אחרים אשר נדחקו לשולי החברה, כמו למשל פורטוגלים.
הקילומבו היה כלי חשוב מבין כלי ההתנגדות של העבדים הואיל והם סייעו בהגנה נגד משלחות ללכידת עבדים וכן בסיוע לבריחתם של עבדים נוספים.
בקילומבו מסוימים ניסו לשחזר חיים שבטיים אפריקאיים, אך רוב הניסיונות הללו לא צלחו הואיל ומאבקם התמידי בעבדות הוביל לכך שקיומם היה קצר יחסית.
הקילומבו המפורסם ביותר היה פאלמרס, אשר ממוקם באלגואס של היום.
פאלמרס עמד בכ-20 תקיפות ומצורים גדולים שבוצעו על ידי ההולנדים, הפורטוגזים ומתיישבים ברזילאיים, עד שנפל בשנת 1695. בין 20 ל-30 אלף איש גרו בפאלמרס, שעד 1804 (השנה בה האיטי קיבלה עצמאות) היה המקום הגדול ביותר שאכלס שחורים חופשיים מעבדות.
זומבי דוס פאלמרס, הביס את הפורטוגלים בקרב משמעותי ושימש בתור אסטרטג צבאי בקילומבו.
זומבי הנהיג פשיטות על ערים ומטעים פורטוגלים, אשר בזכותן הצליחו עבדים רבים לברוח ממעבידיהם.
ב-20 בנובמבר 1695, נתפס זומבי וראשו נערף.
עד היום הוא נחשב לגיבור לאומי בקרב האפרו ברזילאים, ובתאריך 20 בנובמבר מציינים את "יום המודעות השחורה" לזכר המאבק שלו.
מלבד פאלמרס, הקילומבו הגדולים השתרעו בהרים ובאזורים מיוערים לצד כמה מהערים הגדולות במינאס ז'ראיס, ובהם היו בסך-הכל כ-20 אלף שבויים לשעבר.
הם נחשבו על ידי השלטונות למגפה שאין לה תרופה.
הפליטים בקילומבו הללו חטפו והרגו לבנים רבים, דבר שהפך את הדרכים למסוכנות למעבר.
בשנת 1757 ברטולומאו בואנו דו פארדו ((Bartolomeu Bueno do Prado תקף ורצח קבוצה גדולה של שחורים באזורים הללו.
הוא חזר עם 3900 זוגות אוזניים של שחורים כהוכחה למעשה.
ההתקפה הזו ועוד כמותה שהגיעו לאחריה הסירו באופן זמני את איום הקילומבו על הלבנים במינאס ז'ראיס.
בשנים 1719 ו-1724 עבדים בבירת מינאס ז'ראיס תכננו התקוממות גדולה, אך התוכנית התמוטטה הואיל והאנגולים והגינאים לא הצליחו להחליט מי ישלוט לאחר שיודח השלטון הלבן.
קונספירציה נוספת התהוותה על ידי עבדים בעיירה סאו ז'או דל ריי (מינאס ז'ראיס) יחד עם נמלטים מקילומבו קרוב.
הם תכננו התקפת פתע בכנסייה ב-15 באפריל 1756, בה ירצחו לבנים ומולאטים, אך התרמית התגלתה וסוכלה.
היו גם ניסיונות מרד במרנייאו ואזורים נוספים, אך כל הניסיונות הללו סוכלו.
גידולי הסוכר הגדולים בצפון-מזרח ברזיל היו בעיה גדולה לשלטון הלבן.
רציחות של בעלי מטעים לבנים בשנים 1809 ו-1813 יצרו קרבות סוערים סביב העיר סלבדור, וב-1816 נתפסו מאות חשודים במעשי הרציחות הללו, אשר הוצאו להורג, הוכו או גורשו לקולוניות באפריקה.
לא כל השבויים האפריקניים בהכרח שנאו את בעליהם או תכננו לרצוח אותם.
חלקם היו מאוד כנועים, אחרים הטביעו את יגונם באלכוהול.
עבדים אחרים סירבו להיכנע לשלטון הלבן, אך המלחמות החוזרות ונשנות, כמו למשל הקרבות של זומבי דוס פאלמרס, לא גרמו לרשויות להירתע.
הארגונים המשמעותיים שפעלו למען שחרור עבדים היו ארגונים דתיים של שחורים או מולאטים, אשר הוקמו במטרה לחזק את רוח הנצרות בקרב אנשים ממוצא אפריקני.
הם נקראו אירמנדות וחולקו לקבוצות על בסיס גזעי ושבטי ויחד אספו כספים למען שחרור שבטים אחרים שהיו ראויים לכך בעיניהם.
עבודת האירמנדות הייתה הדוגמה הטובה ביותר לשיתוף פעולה בין שחורים בברזיל הקולוניאלית.
המאסטר והעבד סיכמו ביניהם על מחיר לשחרורו של השני, ובתום התהליך קיבל העבד "קאראטה דה אלפוריה" (מכתב שחרור).
צאצאי עבדים ופילגשיהם יכלו לצפות לשחרורם לאחר מותם של בעליהם, וחלקם אף קיבלו ירושות קטנות של אדמה או כסף.
רבים ממכתבי השחרור הגיעו דווקא לעבדים החולים, זקנים או נכים, אשר להם השחרור מעבדות היה כמו גזר דין מוות.
זאת הואיל ולא היו להם האמצעים או היכולות להצליח לשרוד כאנשים חופשיים ועצמאיים.
רבים מהקפיטנים אשר הבטיחו שבצוואתם יורו לשחרר את העבדים שלהם, בסופו של דבר כתבו שהם יצטרכו לשרת את צאצאיהם, או לחלופין שחררו את העבד למספר שנים בודדות בלבד.
תחת המגבלות הללו, העבדים היו רק משוחררים חלקים.
הרבה מהם היו חסרי כישורים או אמצעים לשרוד לבד, וגם כאשר היו בעלי כישורים מועילים: מרבית הלבנים לא ראו בהם כחלק מהחברה ולכן לא העסיקו אותם.
רבים מהעבדים בחרו להיות נוודים בגלל הסיבות האלה, חלקם אף נטלו חלק בפעילות קרימינלית (שוד, הברחת יהלומים), הואיל והעבודות האלה היו זמינות בעבורם, הציעו שכר רב ולא דרשו תשלום של מיסים.
מרבית הקפיטנים לא הבחינו בתהליך התיעוד של שחרור העבדים בין מולאטים לשחורים ולכן המידע בתחום זה מוגבל.
חשוב לשים לב לחוסר הפרופורציה הגדול בין מספר השחורים ששוחררו לעומת המולאטים.
קפיטנים לבנים שחררו לעיתים קרובות את צאצאיהם הממזרים המולאטים.
בנוסף, למולאטים היה קל יותר להשתחרר הואיל והסיכוי שהם ילידי ברזיל היה גבוה יותר והם שלטו באופן טוב יותר בשפה ובתרבות הברזילאית.
במהלך המאה ה-18, התרחשו המהפכות האמריקנית והצרפתית, וכן המהפכה התעשייתית, אשר היוו אבן דרך חשובה בהיסטוריה וספציפית בנושא סחר העבדים בעולם.
הדעה הרשמית החזקה של בריטניה כנגד הסחר בעבדים הדהדה ברחבי העולם ובשנת 1848 הסחר בעבדים בארצות הברית אל קולוניות הבריטיות ואל שאר הקולוניות האירופאיות הגיע לכדי סיום והוכרז רשמית כלא חוקי.
למרות זאת, בשנה זו הסחר האפריקני בעבדים הלך וגדל לשני יעדים גדולים: האימפריה העצמאית ברזיל והקולוניה הספרדית קובה.
קולות בודדים הועלו בתקופה זו לגינוי העבדות בברזיל.
המשמעותי מביניהם היה של ז'וזה בוניפאסיו דה אנדראדה, "אבי העצמאות הברזילאית", אשר קרא (1823) לסיום סחר העבדים וגם לסיום העבדות בכלל.
למרות זאת, לא היה נראה בתקופה זו כי שינוי יגיע במהרה, הואיל והמציאות הכלכלית-פוליטית הייתה כזו שהסתמכה על העבדות, אשר הפכה בתקופה זו לבעיה לאומית.
סיום העבדות בברזיל לא היה בנקודת זמן ספציפית, אלא תהליך ארוך והדרגתי.
ב-28 בספטמבר 1871 הפרלמנט האימפריאלי חוקק את חוק הרחם החופשי לפיו התינוקות אשר נולדו לאמהות שהיו שפחות, לא יהיו עבדים בעצמם.
בתאריך 13 במאי 1888 נחתם חוק הזהב אשר הוביל באופן סופי לביטול העבדות בברזיל.
העבדות והסחר בבני אדם בקנדה התקיימו בתקופות בשונות בקנדה, החל מהעמים והקבוצות האתניות הראשונות שהתיישבו במדינה, ודרך תקופת האימפריה הצרפתית והבריטית ששלטו בקנדה לאורך השנים.
מבחינת גודל התופעה, נדמה כי מספרם של העבדים באוכלוסייה היה קטן מאוד ביחס למספרם בארה"ב ובשאר הקולוניות ברחבי יבשת אמריקה.
כך לדוגמה, בחלקים הקנדים בשליטת האימפריה הצרפתית (מונטריאול, קוויבק, טרואה-ריבייר) מספרם של העבדים הסתכם בכמה מאות בלבד בשנת 1767.
בשנת 1833 קיבלה האימפריה הבריטית החלטה על ביטול העבדות וסחר בבני אדם בתחומי האימפריה, וכך גם בקנדה החלה חקיקה למניעת עבדות והקלות לעבדים.
ראשי ערים ואזורים הצהירו על תמיכתם בביטול העבדות.
במהלך המאה ה-19 אפשרה קנדה ליותר מ-75,000 עבדים אמריקאים לברוח לתחומה ולהתחיל חיים חדשים כאנשים חופשיים.
קנדה הייתה מקלט לעבדים שנמלטו מרדיפות בארצות הברית, ורבים מהעבדים בתחומה תיארו אותה בעדויותיהם כ"גן עדן לעבדים".
במשך מאות שנים, החל מתחילת התיישבות העמים הקנדים הראשונים בשנת 1000 לפנה"ס, הייתה קיימת עבדות וסחר בעבדים.
ייבוא עבדים תמורת תשלום מהאזור של ארה"ב היה נהוג עוד בתקופות הקדומות של קנדה.
עבדים היו מורישים לצאצאיהם את סטטוס העבדות, כך שילד לעבד שנשבה במלחמה היה גם הוא עבד של אותם הבעלים.
עד שנות ה-70 של המאה ה-20 עדיין ניתן היה לראות את ביטויי העבדות שהועברו בירושה, בחלקים בקנדה.
עד שנת 1632, עוד טרם השליטה של הקולוניות הצרפתית והבריטית, הקבוצות ההיידה (Haida) וטלינגיט (Tlingit), אשר היו ידועות ביחסיהן האכזרי כלפי עבדים.
העבדות בקנדה תחת השלטון הצרפתי נהפכה נפוצה החל משנות ה-80 של המאה ה-17, אם כי קיים תיעוד של העבד הראשון שהובא ממדגסקר על ידי שיירה בריטית כבר בשנת 1628. העבדים הוטבלו ודתם הומרה לנצרות קתולית.
בעלות על עבדים לא הוכרה באופן רשמי בחוק עד שנת 1709 בה נכנע השלטון ללחץ הפקידים שעסקו בסחר בבני אדם והעביר חוק אשר הפך את הסחר בעבדים לחוקי.
רוב העבדים תחת הטריטוריה הצרפתית היו ילידים קנדים, אך בתחילת שנות השמונים של המאה ה-17 ניסה פרנסואה רוט ד'אוטואיל , התובע הכללי של הקולוניה, לקבל אישור ממלך צרפת לייבא עבדים ממוצא אפריקאי מהקריביים.
תחילה ניסיונותיו לא צלחו בטענה שהאקלים הקר בקנדה איננו מתאים לעבדים הללו.
בסופו של דבר האישור התקבל בשנת 1688. מספר העבדים האפריקאים נשאר קטן לעומת העבדים הילידים גם לאחר קבלת האישור והרישומים מראים כי היו 11 עבדים אפריקאים בלבד בין השנים 1689-1709.
העבדים נסחרו בשווקים, הועברו בירושה או ניתנו כתרומה.
מחירו של עבד נקבע לפי גילו, מינו, מצבו הבריאותי וכישוריו, והעבדים האפריקאים נחשבו לחזקים ומובחרים יותר ולכן היו יקרים מהעבדים הילידים.
מחירו של עבד יליד נע בין 120–750 ליבר (המטבע הנהוג בקנדה הצרפתית) בעוד שמחירו של עבד אפריקאי יכול היה להגיע עד ל-2400 ליבר.
מעמדם החוקי של העבדים - הקודקס השחור
הקודקס השחור, סט החוקים המגדירים את זכויותיהם וחובותיהם הן של בעלי העבדים והן של העבדים חוקק בשנת 1685 על ידי מלך צרפת, לואי ה-14. בתחילה החוק לא חל על הטריטוריות הצרפתיות בקנדה אך הוא הותאם לכך בשנת 1724.
החוק הגדיר את העבדים כרכושם של בעליהם ולא כבני אדם בעלי זכויות אזרח.
עקב כך העבדים לא יכלו לחתום על חוזים, להעיד, להחזיק באדמות או להישפט.
אם עבד ביצע פשע כלשהו, בעליו נשא באחריות ונדרש לשלם פיצויים על הנזק, ואם לא יכול היה לעמוד בתשלומים העבד היה נלקח ממנו.
לבעלים הייתה זכות להכות או לקשור את העבד אך החוק אסר עליו להטיל מום או להרוג את העבד.
בצד החובות, על בעל העבדים היה לדאוג לאוכל, בגדים ומחסה הולם לעבדיו, וכן לדאוג לעבדים החולים, הנכים והזקנים.
כל העבדים הוטבלו ודתם הומרה לנצרות קתולית, עיסוק בכל דת אחרת היה מנוגד לחוק.
נישואים בין שני עבדים היו חייבים לקבל את אישור בעליהם ולא הוכרו ללא אישור כזה.
ילדים שנולדו לזוג עבדים היו עבדים גם כן והיו שייכים לבעליה של השפחה שילדה את הילד.
אם שני עבדים נשואים היו שייכים לאותו בעל אסור היה למכור אותם בנפרד.
בנושאי יחסים בין עבדים לאנשים חופשיים החוק קבע כי מעמד של ילד שנולד כתוצאה מיחסי תערובת יקבע לפי אימו, כלומר ילד שנולד לאישה חופשייה ועבד יהיה חופשי, וילד שנולד לשפחה וגבר חופשי יהיה עבד.
עבדים אפריקאים היו נרכשים בדרך כלל לפני גיל 13 משום שערכם של עבדים בוגרים יותר היה יורד במהירות.
גם העבדים הילידים היו נרכשים בגילאים צעירים על מנת להקטין את הסיכוי שינסו לברוח.
תוחלת החיים הממוצעת של העבדים הייתה כ-32 שנה (תוחלת חיים דומה לתוחלת החיים של כלל האוכלוסייה באותן שנים) וטקסי הקבורה שלהם נערכו באופן זהה לטקסי הקבורה של אנשים חופשיים.
העבדים חיו בתנאים דומים לאלה של מהגרים, למרות מעמדם הנחות הם קיבלו מידה מסוימת של איכות חיים וחופש לעומת העבדים שחיו בקולניות הדרומיות יותר.
הסבר אפשרי לכך הוא העובדה שמרבית העבדים חיו בבתיהם של בעליהם שהיו בני המעמד הגבוה, ולעיתים קרובות הם גרו ביחד עם משרתים אחרים שהיו חופשיים ותנאי המחיה שלהם היו זהים.
חלק מהעבדים הועסקו במשימות של תחזוקת משק הבית כמו ניקיון, בישול, וכיבוס הבגדים.
חלקם האחר הועסקו כחקלאים אשר טיפלו בשדות ובמשק החי.
עבדים שהיו שייכים לבעלים שגרו בערים הועסקו בנוסף כספרים, טבחים, מלחים, צורפים, מפעילי מכונות דפוס ואף תליינים.
כמאה עובדים שוחררו על ידי בעליהם בנסיבות לא ידועות במסגרת ה-Manumission (שחרור בצרפתית) שהיה שם לפעולה של שחרור עבד מבעליו.
מעשה זה קרה כאשר בעלים של עבד החליטו לשחררו לחופשי כתגמול על התנהגותו ושירותו הטוב.
מעמדו של עבד ששוחרר היה זהה למעמד של אזרח צרפתי, והוא נהנה מכל הזכויות הנגזרות מכך.
רוב העבדים החופשיים המשיכו לעסוק במקצוע שרכשו בזמן היותם עבדים גם לאחר שחרורם.
אולם, השחרור לא היטיב עם כל העבדים וחלקם הידרדרו לחיים של קבצנות, נוודות או חיי פשע.
עבדות בקנדה תחת השלטון הבריטי
חוזה פריז שנחתם ב-1763 סיים פורמלית את העימות בין הבריטים לצרפתים בצפון אמריקה והעביר לידי הבריטים את השטחים שהיו תחת שליטה צרפתית בקנדה.
אף על פי שעבדות בטריטוריה הכבושה הייתה קיימת כבר אז, אף סעיף בחוזה פריז לא עסק בסוגיה.
באזורים הבריטים של קנדה, במאות ה-17 וה-18, עבדות הייתה מונח שהתייחס רובו ככולו לעבדים שחורים שחיו באזורים אלו.
על פי רישומים מאותה תקופה היו 104 עבדים בלבד במחוז נובה-סקוטיה שבקנדה, ואכן ניתן לומר כי העבדות באזורים הבריטים של קנדה הייתה מינורית עד 1783. החל משנה זו, חל גידול אשר נבע בעיקרו משינויים ביחס השלטונות לאחזקת עבדים.
בשנת 1783 נאמנים קנדים היגרו לקנדה מארצות הברית ויחד איתם ייבאו כ-2,000 עבדים נוספים: 1,200 לאזור נובה סקוטיה, 300 לקנדה התחתית ו-500 לאונטריו.
7 שנים מאוחר יותר, באונטריו שבקנדה, נכנס לתוקפו חוק המאפשר הגירה, תוך הבטחה כי העבדים השייכים למהגר יישארו רכושו באופן פורמלי, במה שנתן ביטוי לתפיסה חדשה שהביאה לצמיחת העבדות במדינה.
ואולם, ממדי התופעה נותרו מינוריים לעומת המושבות הדרומיות יותר.
כיוון שלא נראה שהיוו איום על אדוניהם, העבדים אף הורשו ללמוד לקרוא ולכתוב, נישואיהם הוכרו בחוק, ובנוסף קיבלו תמיכה ועידוד להמרת דתם לנצרות.
בתקופת המהפכה האמריקאית, 1765-1783, עבדים שחורים רבים חצו את גבולות ארצות הברית אל קנדה.
חלקם היו חופשיים וחלקם שימשו עדיין כרכוש של אמריקאים.
אזור נובה סקוטיה, לו היסטוריה עשירה של מאבקים בין הבריטים לצרפתים, הושפע רבות מהיחס של הממלכה הבריטית, ובעיקרה אנגליה וסקוטלנד, לעבדות.
אמנם עד 1833 הייתה עבדות בממלכה הבריטית, אך בעיקר מחוץ לאנגליה וסקוטלנד.
בריטניה של אותה תקופה החלה בחקיקת חוקים לביטול סחר באנשים ולהפסקת העבדות, ותפיסה זו חלחלה גם לאזורים בשליטת בריטניה בקנדה.
בשנים 1817–1822, הגיע גל העבדים המהגרים הראשון לקנדה עילית, והתיישב באזור נהר דטרויט.
צ'ארלס סטיוארט, קצין בריטי, דיווח שכ-150 עבדים שחורים הגיעו לאזור, וסטיוארט תמך בהתיישבות מבחינה ביטחונית.
בקוויבק אשר בדרום מזרח קנדה, נשיא בית המשפט העליון, חוקק סדרת חוקים בשנים 1796–1798, אשר הגבילו את בעלי העבדים ביכולתם להכריח את העבד לשרת אותם.
חוקים אלה היו הראשונים בקנדה, שעסקו בסוגיית העבדות, לפני החקיקה המחמירה יותר באונטריו.
חוקים אלה אמנם לא אסרו עבדות, אך הם בהחלט מימשו את מטרתם.
כתוצאה מכך, עבדים החלו לברוח מבעליהם בתוך קנדה – אך לא רק.
עבדים רבים מארצות הברית היגרו לתחומי קנדה בעקבות החוקים המגינים עליהם.
הגירה גדולה לקנדה העילית, החלה כאשר הגוף המחוקק בקנדה ביטל את העבדות בשנת 1793. החל מתקופה זו, הפרובינציה הפכה ליעד העיקרי לפליטי עבדות.
רבים מהעבדים האמינו כי אזור זה של קנדה הוא הבטוח ביותר בשבילם.
מעבר לעובדה כי החוקים לא אסרו איסור גורף על קיום עבדות, הם גם לא היו ניתנים לאכיפה, היות שהענישה עליהם הייתה קלה באופן יחסי.
עם זאת, מונק, נשיא בית המשפט העליון בפרובינציה, הצהיר כי יחמיר ככל יכולתו על מנת לממש את מטרת החקיקה ולצמצם ביטויי עבדות במדינה.
על היחס המתנגד לעבדות בדרום מזרח קנדה, יכול להעיד הסירוב בו נתקלה ממשלת ארה"ב כאשר ביקשה את הסגרת עבד אשר ברח מתחומיה לתחומי קנדה, ובמחוז הוחלט שלא להסגירו לארה"ב בטענה כי הסגרה תתאפשר אך ורק אם העבירה שבוצעה אינה חוקית גם בתחומי קנדה.
בשנת 1788, פרסם ג'יימס דרומונד, מאמר ראשון מסוגו המסתייג מעבדות ודורש חירות לעבדים במדינה ובנוסף מבקר את בעליהם של העבדים.
אלן וילסון תיאר זאת כ"נקודת ציון חשובה בדרך לחירות אישית במדינה".
נשיאי בית המשפט העליון בנובה-סקוטיה, סאמסון סולטר, ותומאס אנדרו לומיסדן, היו בעלי תפקיד משמעותי בהענקת חירות ונגד העבדות בפרובינציה.
באותן השנים (1780–1810) היו שלושה ניסיונות לחוקק חוקים התומכים בעבדות, אשר נפסלו בהליך חקיקתם.
חברת סיירה לאון, הוקמה על מנת לתת מענה לאפריקאים, חלקם מארצות הברית, חלקם מקנדה, ששימשו כעבדים והגיעו לנובה סקוטיה.
החברה הייתה אחראית ב-1792, על הקמת התיישבות באזור סיירה ליאון, של כ-1,200 עבדים שחורים, אשר נמלטו מארצות הברית, והיו זקוקים לסיוע בעקבות מזג האוויר הקשה בנובה סקוטיה.
תנועות התנגדות לעבדות החלו להתגבש גם בצפון קנדה, לאחר מקרי אלימות מצד בעלים כלפי עבדיהם.
אחד המקרים היה המקרה של קלו קלואי ב-1793, אשר התנגדה נחרצות להתעללות מצד המחזיק בה, והמקרה הוביל לחקיקה נגד עבדות באזור אונטריו שבמרכז מזרח קנדה.
החקיקה למניעת עבדות במדינה הייתה עמוסה בהתנגדויות מצד בעלי אינטרסים, ואולם בשנת 1793 נחקק חוק האוסר לחלוטין יבוא של עבדים חדשים, ומגביל את העבדות על ילדים הנולדים לעבדים באונטריו.
זהו החוק היחיד שנחקק בפרובינציה זו ואכן הצליח למגר את תופעת העבדות באופן גורף, למרות ניסיונות מעטים של ייבוא עבדים נוספים למדינה.
"הכרזת ביטול העבדות", ב-1833, על ידי בריטניה, הביאה למיגור סופי וחוקתי של עבדות בכל שטחי הממלכה המאוחדת ובהם שטחי קנדה בשליטה בריטית.
בשנים 1830–1840 אוכלוסיית קנדה עילית גדלה וב-1835 אף נפתחה הכנסייה האפיסקופלית האפריקנית המתודיסטית הראשונה, באונטריו.
באותה תקופה בלטה קנדה בהתבדלותה מארצות הברית והמושבות שקדמו לה ביחסה לעבדות.
הבדל זה נובע ממספר נימוקים.
ראשית, השליטה הבריטית באזורים נרחבים של קנדה לאורך ההיסטוריה, והסתייגותה של בריטניה מעבדות הביאו לכך שגם בקנדה התייחסו לעבדות כבעיה אשר צריכה להסתיים.
"עם אנטגוניזם של הממלכה המאוחדת כלפי עבדות, די ברור למה שחורים קיבלו יחס הוגן בקנדה".
אפשרות נוספת היא הרצון הקנדי להתבדל מארצות הברית.
"הרבה קנדים דוברי אנגלית התנגדו לעבדות בשל העובדה שעבדות וסחר באנשים נקשר באמריקאים.
בנוסף, בגלל תנאי מזג האוויר בקנדה, עונת עבודת האדמה הייתה קצרה, והתוצרת הייתה מצומצמת.
לכן, לא הייתה חשיבות כלכלית משמעותית לפועלים ועבדים, בניגוד לארצות הברית.
לכן, ייתכן והייתה לקנדה קרקע נוחה יותר להילחם נגד עבדות וסחר בבני אדם ולמען המוסר.
סגנון ספרותי אשר לקחו בו חלק אלפי עבדים לשעבר המתארים את חייהם כעבדים תחת אדמות הממלכה המאוחדת, ובהן קנדה.
מתיאורים אלה ניתן להסיק על ממדי העבדות והיחס כלפיה באותה תקופה: ויליאם הארוורד (William Howard): "גדלתי במחוז בולטימור (Baltimore), והייתי עבד מלידה עד גיל 27. אז התחלתי לעבוד למחייתי, ללכת לכל מקום שאחפוץ.
קנדה זה המקום הטוב ביותר שראיתי בחיי.
אני יכול להרוויח הרבה יותר כסף מכל מקום אחר.
העבדים השחורים שהגיעו לקנדה חרוצים, בעלי מוטיבציה גדולה להתקדם וחיובים מאוד.
אני אף מכיר כמה שהפכו לבעלי בתים ואדמות." הנרי ויליאמסון: "אני הגעתי ממדינת מרילנד, שם הייתי עבד מילדות עד גיל 33 בעיירה קטנה...
האחרים שהלכו עימי התפזרו באזורים שונים בקנדה.
שמעתי שמקימים בקנדה בתי ספר וכנסיות עבורינו..
חלק מחבריי אף נהיו דוקטורים, עורכי דין, אנשי עסקים.."
ב-1834, טורונטו הייתה העיר השלישית בגודלה באזור הימות הגדולות.
לכן, כלכלתה דרשה כוח עבודה רב.
הביקוש הזה לעבודה הוביל לכך שטורונטו הפכה יעד נחשק לעבדים שחורים להגיע ולמצוא לעצמם מקור פרנסה.
בעקבות כך, אוכלוסיית השחורים גדלה והלכה בטורונטו.
קהילות שחורים החלו לקום ולתמוך בעצמם, ללא תלות באחרים.
ציטוט של אזרח קנדי, היטיב לבטא את השיפור באיכות חיי העבדים השחורים שהגיעו לקנדה: "השחורים מבקשים הכי מעט תרומות, ונראים משגשגים וחרוצים".
בשנת 1926 הוקמה 'ועידת העבדות' על ידי חבר הלאומים, על מנת לקדם חקיקה לביטול של ביטויי העבדות וסחר בבני אדם בעולם, ובשנת 1953 הצטרפה קנדה לוועידה.
קנדה כיעד הגירה לעבדים נמלטים
בשנת 1787, לאחר דיונים סוערים, הוחלט לאפשר עבדות בארצות הברית.
בנוסף, הוחלט להחיל על עבדים נמלטים את חוק העבד הנמלט, המחייב להשיב אותם לבעליהם המקוריים.
החלטה זו הייתה הבסיס לפעולות ההימלטות הגדולות של עבדים בארצות הברית בשנים 1793 ו-1850, במה שהפך את ארצות הברית לטריטוריה של "ציד עבדים" וחיפוש אחר עבדים נמלטים.
כתוצאה מכך, קנדה הפכה למפלט בעבור אותם עבדים אשר ברחו מבעליהם וראו בקנדה "גן עדן לעבדים", שכן ב-1793 הוחלט בקנדה להוקיע את העבדות וב-1834 העבדות בקנדה צומצמה לממדים קטנים.
בשנים 1810–1850 כ-100,000 עבדים ברחו ממדינות הדרום בצפון אמריקה לאזורים הצפוניים בהם לא הייתה עבדות ולקנדה.
בניגוד לקנדה, רבים מתושבי מדינות הצפון באמריקה לא היו מוכנים לעזור לעבדים הנמלטים היות שיחולו עונשים כבדים עליהם אם ייתפסו, בהתאם לחוק העבד הנמלט.
לכן, קנדה הפכה ליעד האידיאלי בעבור הבורחים.
קנדה ממש היוותה מקום סימבולי אשר עבדים שחורים היו לומדים עליו.
מייצגת את הארץ המובטחת בעיניהם, ונמצאת בהישג ידם.
רבים מהעבדים הנמלטים עשו זאת בסיועה של מסילת הרכבת המחתרתית, ארגון לסיוע לעבדים להימלט מעבדות.
המתנגד הגדול והידוע ביותר לעבדות בקנדה היה ג'ורג' בראון, עורך 'טורונטו גלוב', העיתון החשוב ביותר בפרובינציה.
ואכן, החל מהקמת העיתון ב-1844, הפיץ בראון את משנתו והתנגדותו לעבדות, ובכך השפיע רבות על פעילות ארגוני אנטי-עבדות.
משפחתו הקרובה של בראון, הייתה הגרעין של ארגונים אלה.
הבדל חשוב בין אמריקה לקנדה בעניין העבדות, הייתה העובדה כי בקנדה לא היה קיים לובי התנגדותי אמיתי כנגד ארגוני האנטי-עבדות.
דבר זה אפשר להם להתבטא ללא שום התנגדות ולייצר רגישות כלפי הנושא ביתר קלות.
דמויות קנדיות בולטות היו להוטות לתמוך ולאפשר לקנדה להוות מקום בטוח בעבור העבדים הנמלטים.
ובכל זאת, קיימות טענות כנגד התואר שקיבלה קנדה כ"גן עדן לעבדים", אשר אינו משקף את התנאים שהיו לעבדים שחורים בקנדה בפועל.
השחורים בקנדה חיו בקהילות סגורות: בתי הספר היו נפרדים, שחורים ולבנים הלכו לכנסיות שונות, עבדו בנפרד, וככלל קשרים חברתיים היו בין שחורים לשחורים ובין לבנים ללבנים.
על פני השטח הוצגה קנדה כמדינה המאחדת בין המעמדות, ואולם בפועל הקהילה השחורה והקנדים חיו בנפרד.
רבים מהעבדים השחורים שבחרו להגיע לקנדה היו בעלי יכולות וניסיון עבודה.
הם היו לכן יכולים להתחרות עם העובדים הלבנים, ובנוסף הציעו את עצמם לעבודה במחיר מופחת.
דבר זה יצר עוינות מצד העובדים הלבנים.
בתחילת המאה 19, מיד אחרי עליית העבדים השחורים המהגרים מארצות הברית, תושבי קנדה הלבנים החלו לדרוש בתי ספר נפרדים ושירותים נוספים אשר יופרדו מהאוכלוסייה החדשה שהצטרפה אליהם.
העיירה דרסדן כונתה בפי הלבנים "NiggerHoel" כיוון שהיוותה מקום התיישבות עבור העבדים.
הומור על בסיס גזע החל להיות מושרש בעיתונות.
נשים שחורות הואשמו בעליית הזנות במדינה.
באזורים מסוימים בקנדה חל איסור על שחורים לרכוש דירה.
התפיסה החדשה בקנדה הייתה כי הקהילה השחורה ההולכת וגדלה היא מקור הצרות במדינה.
עיתון Montreal Gazzette אף הצהיר כי יש להעביר את המתיישבים השחורים לסיירה לאון.
עדויות וסיפורים אישיים של עבדים
פייר היה אחד העבדים הראשונים לגביהם יש תיעוד במסמכים רשמיים.
בשנת 1690 הוא התאשפז בבית הבית החולים פעמיים בין השנים 1690–1692 וכך הופיע שמו במסמכי בית החולים.
הוא היה עבד ילידי שנתפס באזור אלינוי של ימינו ושהוא היה שייך למיסיון הישועי של קוויבק.
מארי יואכים הייתה שפחה ילידה שהייתה שייכת לסוחר עשיר ממונטריאול בשם יוליאן טרוטיאר julien Trottier dit Desrivieres).
היא הובאה למונטריאול בסביבות השנה 1712 אך הופיעה לראשונה במסמכים הרשמיים רק ב-1725 בגיל 22 עקב מעורבותה במשפט פלילי.
היא הואשמה בגנבת סחורה מבעליה במטרה להביא אותם למאהבה הצרפתי.
היא הורשעה במעשים וגזר דינה היה ששתי ידיה יכרתו, אך במקום זאת היא נמכרה לבעלים אחרים מקוויבק סיטי שם הייתה שפחה בביתו.
היא מתה לאחר מספר שנים בסוף שנות העשרים לחייה.
מארי מרגריט הייתה שפחה השייכת למארק-אנטואן חוארד דה דורמיקורט , קצין חיל הים מקוויבק סיטי.
היא הופיעה ברשומות בשנת 1740 כשאר תבעה חופש מאדונה.
משפטה הצית ויכוח בתוך האוכלוסייה בקנדה הצרפתית, משום שקראה תיגר על חוקיות העבדות.
בסופו של דבר ערעורה לא התקבל והיא נשלחה לעבוד במטעי הסוכר באיים הקאריביים.
[11] שרלוט בארב הייתה שפחה השייכת למושל צרפת החדשה, שארל דה לה בוישה .
היא הופיעה ברשומות כאשר מתה בגיל 9 בלבד בנסיבות לא ידועות.
המושל החזיק ביותר מעשרים עבדים ושפחות בזמן כהונתו.
מארי ג'וזף אנג'ליק הייתה אחת מהשפחות המוכרות ביותר בצרפת החדשה.
בזמן היותה בהיריון היא הואשמה בהצתת ביתה של בעליה כמעשה נקם.
היא הועמדה לדין, הורשעה והוצאה להורג.
השאלה האם היא באמת ביצעה את הפשע בו היא הואשמה מוטלת כיום בספק, ותשובה חד משמעית כנראה לא תימצא לעולם.
מארי לואיס הייתה דמות משמעותית לעבדים השחורים בטריטוריות הצרפתיות בקנדה, במיוחד ב-Île-Royale (בעברית איל רויאל, אי בצפון מזרח קנדה שהיה תחת שליטה צרפתית).
היא הייתה האישה השלישית ששוחררה באי זה.
ב-21 בינואר 1754 היא נשאה ללואי קוסטארד שהיה גבר צרפתי בן 25. הוא היה הצרפתי הראשון לשאת אישה שחורה באי.
לפני נישואיה היא ילדה 7 ילדים שהפכו לעבדים.
לאחר נישואיה היא ילדה שני ילדים היו חופשיים משום שירשו את הסטטוס של אביהם.
עבדות מודרנית וסחר בבני אדם בקנדה
בשנת 1926 הוקמה 'ועידת העבדות' על ידי חבר הלאומים, על מנת לקדם חקיקה לביטול של ביטויי העבדות וסחר באנשים בעולם, ובשנת 1953 הצטרפה קנדה לוועידה.
הצטרפות קנדה לוועידה היוותה הצהרה ליחס לסחר באנשים ועבדות, אך דווקא בשנים הללו מספר מקרי הסחר באנשים עלה, וביקורת רבה הושמעה כלפי המחוקקים על מדיניות אי הטיפול בתופעה.
בשנת 2007, בפרובינציית קנדה הבריטית, שבמערב קנדה, הוקם 'המשרד למאבק בסחר בבני אדם'.
בשנת 2012, נשלח למאסר של 9 שנים ראש ארגון הפשיעה Domotor-Kolompar, לאחר שנשפט על סחר ב-20 בני אדם שיובאו מהונגריה ועבדו בשביל ארגונו ללא תשלום תוך ניצול והפרה של החוק.
בשנה זו, נבנתה תוכנית לאומית למלחמה בסחר בבני אדם בקנדה, על ידי ממשלת קנדה.
בהמשך השנה הוקמה ועידה לפיתוח מדיניות כנגד סחר בבני אדם בקנדה.
בשנת 2015 פורסם כי מספר מקרי הרצח של נשים ילידיות, הנקשרות על פי כלי התקשורת לסחר באנשים, הוא 16% מסך מקרי הרצח בנשים בקנדה, בעוד חלקן באוכלוסייה הוא 4% בלבד.
העבדות באפריקה הייתה נפוצה מאז העת העתיקה, ונמשכת בה עד היום במספר מדינות.
את העבדות ניתן לחלק לעבדות שנוגעת לייצוא עבדים ממדינות אפריקה לשאר העולם וכזו המתרחשת במדינות הכלולות ביבשת אפריקה.
עבדות חוץ אפריקאית כוללת בתוכה סוגים שונים של סחר בעבדים אפריקאים ושליחתם מחוץ לאפריקה.
סחר העבדים השפיע באופן ניכר על עיצובן של מדינות אפריקה וכן על אוכלוסיות רבות בשאר מדינות בעולם.
סוגי סחר העבדים המשמעותיים ביותר כוללים את סחר העבדים הערבי וסחר העבדים הטרנס אטלנטי.
שני סוגי סחר אלו מתייחסים לתקופה שנמשכה מימי הביניים לתחילת המאה ה-20, ובה עבדים אפריקאים היו מוצר הייצוא העיקרי מאפריקה, ולכן היוו את התשתית הכלכלית של מדינות אפריקה במשך דורות.
במשך תקופה זו נלכדו ושועבדו מיליונים מתושביה השחורים של אפריקה בידי סוחרי עבדים, והועברו בכפייה לארצות האסלאם ולאמריקה.
סחר בעבדים ועבדות ייצוא באופן כללי היו קיימים גם לפני תחילת סחר העבדים הערבי והטרנס אטלנטי.
לאומים מסוימים כמו אשנטי, הממוקמים בדרום גאנה של ימינו, ויורובה הממוקמים בניגריה המודרנית, היו מעורבים בסחר העבדים באופן משמעותי.
בטנזניה חטפו וכלאו אנשים כדי למכור אותם כעבדים ועסקו בשליחתם לארצות אחרות מעבר לאוקיינוס.
ההיסטוריונים ג'ון ט'ורנטון (John K.
Thornton) ולינדה הייווד (Linda Heywood) מעריכים כי 90% מהעבדים שנחטפו ונמכרו לאירופאים נשלחו כחלק מסחר העבדים הטרנס אטלנטי.
עבדות פנים אפריקאית גם היא בעלת משמעות רבה לעיצוב פני אפריקה.
מערכות השעבוד באפריקה עצמה היו נפוצות בחלקים רבים בהתאם לשאר מערכות השעבוד שהיו נהוגות בכלל העולם העתיק.
בדומה למושג העבדות ברומא העתיקה ניתן לראות כי מאפיינים של סוגי עבדות שונים היו זהים לדרך ביטויים במדינות אפריקה.
ניתן היה לקבל עבדים בירושה או במתנה, או לקנות עבדים שבויי מלחמה.
שושלות של עבדים נולדו בבתי אדוניהם, והם ובניהם הבאים אחריהם הוסיפו לשרת את אותם אדונים.
היו שהתגלגלו לעבדות בגין אי־פירעון חוב או כעונש על מעשי פשע שעשו, אחרים נולדו כבני חורין אך נחטפו והפכו לעבדים.
נושא השעבוד משמש כאמצעי ביסוס למעמדות חברתיים.
כך שאפו אנשי המעמד הגבוה להחזיק עבדים רבים ככל האפשר.
העבדים עצמם היוו את המעמד הנחות ביותר ביבשת.
אבן בטוטה, שהיה חוקר מוסלמי ידוע אשר פרסם את תיאורי מסעותיו ברחבי העולם, ביקר בממלכה העתיקה של מאלי באפריקה באמצע המאה ה-14, ודיווח כי התושבים התחרו ביניהם על כמות העבדים והמשרתים שהיו בבעלותם כסמל לעוצמה וכוח.
בטוטה בעצמו קיבל מהמכובדים המקומיים במתנה, כחלק מקבלת האורחים הנהוגה במקום, ילד שישמש אותו כעבד.
השעבוד, למעשה, מבטא את הביסוס הכלכלי והחברתי ביבשת.
תצורות של עבדות פנים באפריקה
אחד השימושים העיקריים בעבדים באפריקה נוגע לתחזוקת משק הבית ולחקלאות.
בסוג עבדות זה חי העבד בבית אדונו והוא זכאי לזכויות בסיסיות, שכן קיים אמון בין העבד לאדון.
לא פעם היו השפחות אמונות על גידול ילדי האדון - עדות לאמון הרב שנתנו בהן.
עבדי משק הבית נחשבו כחלק מצוות התחזוקה ועל כן לא נמכרו אלא רק במקרים נדירים.
העבדים במשק הבית היו חלק אינטגרלי ממשפחת האדונים.
הם יכלו לצבור רכוש פרטי ולעיתים אף קיבלו הטבות כאות תגמול לעבודתם הטובה.
הטבה זו לא ניתנה באופן גורף אלא בהתאם לגישתו של האדון בנושא.
לעיתים ניתנה לעבדים הזכות להינשא ולחצות את גבולות מדינתם לשם התייחדות משפחתית לזמן מה.
ישנן עדויות המספרות כי סוג עבדות זה היה המיטיב ביותר עם העבדים, במיוחד בהשוואה לאורח חייהם הקשה ואף האכזרי של העבדים בסחר העבדים החוץ אפריקאי.
סוג עבדות זה מהווה את הבסיס ליצירת שושלות של עבדים.
עבדות כחלק מהשתייכות לשושלת עבדים
אדם אשר נולד להורים עבדים משתייך באופן ישיר למושג הנקרא שושלת עבדים.
שושלת משפחתית של עבדים למעשה מתייגת את העבד לא כאדם אלא כרכוש לבעליו מעצם קרבתו המשפחתית.
הבעלים של העבד הם בשליטה ובעלות מלאה על כל שושלת העבדים.
כחלק משליטה זו הבעלים יכול למכור, לסחור ולנהוג בעבד כרצונו.
ישנם ממצאים לקיומן של שושלות עבדים לאורך ההיסטוריה כמו באזור עמק נהר הנילוס ובצפון אפריקה.
במגוון חברות אפריקאיות כאשר לאדם מסוים לא הייתה בעלות על קרקע מסוימת, הדרך לביסוס מעמדו והעצמתו הייתה באמצעות שעבוד של עבדים.
אותו אדון נהג לטפח את שושלת העבדים שלו בכך שהקנה להם אפשרות להתרבות, כך התבססה שושלת עבדים קבועה לאותו אדון.
באמצעי זה האדון ביסס את כוחו, את מעמד משפחתו ונתפש על ידי החברה כבעל קשרים ועוצמה.
עם חלוף הדורות ילדי העבדים לעיתים התמזגו לאותה השושלת של אדונם וכעבור מספר רב של שנים אותם בני עבדים הצליחו לפעמים לצבור כוח ואפילו לתפקד בעמדות מובילות בחברה.
במקרים מסוימים הגיעו למעמד של מנהיגים.
עם זאת, עקב נישואי התערובת היו שושלות מכובדת אשר תויגו כ"שושלת מעורבת" דבר אשר פגע במעמדו של האדון השליט ובכלל יוקרתה של השושלת.
עבדות להסדר חוב או עבדות משכון היא מצב של עבדות בו עצם ההשתעבדות נעשה כאמצעי להחזרת חוב מסוים.
ניתן להחזיר את החוב באמצעות נתינת העבד כאמצעי ערובה עד להחזרת החוב עצמו או על ידי שימוש בשירותיו של העבד בהתאם לרצונותיו של גובה החוב כפדיון ממש, לעיתים עבדות החוב התבצעה על ידי ילדיו של בעל החוב ולא על ידו.
עבדות להסדר חוב ועבדות משכון הן דומות במהותן אך בעלות שוני עיקרי לפיו בעבדות משכון יש מאפיין קבוע בנוגע לתקופת השעבוד.
במצב של עבדות משכון, הסדר העבדות כולל תקופה אשר נקבעת מראש ובעלת מועד סיום ספציפי וידוע.
בעקבות הבדל זה בעבדות המשכון (זמן מוגדר), לא ניתן למכור את העבד במהלך תקופת הזמן המוגדרת.
בשונה מעבדות חוב רגילה בה לא חל איסור שכזה.
עבדות זו מתייחסת למצב בו רוכשים עבדים מידי אליטות אפריקאיות והופכים אותם לחיילים מיומנים ביחידות צבאיות.
במצב כזה מעמדם של העבדים כעבדים צבאיים נשמר גם לאחר סיום תקופת העבדות הצבאית ויציאתם לחופשי, במצב זה העבדים נשארים עם התואר גם כאשר הם לא בשירות בפועל.
עובדה זו היא מה שמבדילה את העבדים הללו משאר האנשים המגויסים כחלק מגיוס חובה.
ברגע שאנשים רגילים משתחררים הם למעשה חוזרים למעמדם האזרחי הקודם ועבדים צבאיים נשארים באותו מעמד גם אם לא בתפקיד.
העבדות כוללת את הרכישה ואת האימון של העבדים והפיכתם לחיילים ביחידות צבאיות.
קבוצות עבדים צבאיים אלו היו לרוב תחת שלטונו של שליט המדינה האפריקאית ממנה הגיעו אך במקרים חריגים נלקחו כעבדים צבאיים עבור מדינות אחרות.
בסוג עבדות זה העבד לא מהווה את הרכוש של אדם פרטי, אלא היווה רכוש ממש של המערכת הצבאית.
העבדות הצבאית נחשבה כקשה מאוד ומוגבלת מבחינת זכויות, כאמור העבדות כללה עבודה מפרכת ומסכנת חיים.
העבדים הופעלו בעיקר לשם השגת כסף ולטובת השגת מטרות פוליטיות של אדונם.
עבדות זו מאוד בולטת בעמק הנילוס (בעיקר בסודאן ובאוגנדה).
אזורים אלו נשלטו על ידי מגוון שלטונות מוסלמים אשר השתמשו ביחידות צבאיות של העבדים כפי שתוארו.
קורבן אדם היה נפוץ במדינות מערב אפריקה עד לסוף המאה ה-19. בחברות הללו אשר נהגו להקריב קורבנות אנושיים עבדים היוו את האמצעי העיקרי לקורבן.
מועד הקורבן היה ברובו סמוך למותו של מלך, מלכה או שליט נבחר.
לפי מנהג זה ככל שהיו מקריבים מספר רב יותר של קורבנות היה לטקס עוצמה רבה יותר ולכן לעיתים היו מקריבים מאות ואלפי עבדים בבת אחת.
ידועה בעיקר הדוגמה של ממלכת דהומיי, בה היו מקריבים 500 קורבנות במנהג השנתי לכבוד האלים, וב-1727 הוקרבו כ-4,000 אנשים בבת אחת, אך המנהג היה קיים גם באימפריית בנין (כיום באזור גאנה), ובמדינות עצמאיות קטנות שהתקיימו בעבר באזור שהיום הוא דרום ניגריה.
מרבית הסיבות לקורבן אדם באמצעות עבדים נועדו לשם בקשות ותחינות מהאלים ובעיקר להשגת עושר ולכן לעיתים מנהג זה היה מכונה "פולחן הכסף" ("Money ritual").
צורות העבדות השונות ברחבי אפריקה
העבדות בצפון אפריקה הפכה לחוקית עם עליית האימפריה הרומית לשלטון במאה ה-1 לפנה"ס.
הסחר בעבדים המשיך גם לאחר נפילת האימפריה הרומית, כאשר הערבים כבשו את המחוזות הצפוניים של האימפריה הרומית המזרחית במאה ה-7 וה-8 לספירה.
העבדות המשיכה להיות חוקית, כעת תחת השלטון האסלאמי.
במהלך המאה ה-18 והמאה ה-19 לספירה, ג'יהדיסטים מוסלמים פשטו על קהילות לא-מוסלמיות וחטפו את חברי הקהילות מסיבות דתיות במטרה לשעבד אותם.
בתקופה זו העבדות התפשטה והגיעה עד הקצה הדרומי של מדבר הסהרה.
על אף שלא ניתן להעריך במדויק, במהלך 1,000 שנות העבדות נראה כי היה סחר במיליוני עבדים.
המבנה החברתי של המשפחה האסלאמית הוביל לגידול במספר הנשים והילדים העבדים.
משק הבית העשיר ביותר יכול היה להכיל עד כארבע נשים וילדיהן.
הנשים שימשו כשפחות מין ולעיתים עסקו גם בטקסטיל.
ילדיהן עבדו במשימות כמו גריסת דגנים, סחיבת מים, בישול וכדומה.
העבדים הגברים עסקו בחקלאות ובעבודות כפיים שונות ביניהן: הפקת מינרלים, נגרות, קדרות, ועבודות מתכת.
העבדים אף שימשו כעבדים צבאיים ונכפה עליהם להיות חיילים ולהילחם.
מהמאה ה-8 עד המאה ה-15, העבדים הושגו במספר דרכים.
מלבד חטיפות העבדים באמצעות פשיטות של נוודים מוסלמים, מרבית העבדים הושגו על ידי סחר עם ילידי ממלכות בסוואנה, בעיקר אימפריית גאנה ואימפריית מאלי.
העבדים נלקחו כשבויים במלחמות מקומיות והובלו אל השווקים גאו או אגורדאט, אל עיר הבירה של גאנה או אל אזור הגבול שם נקנו על ידי סוחרים מוסלמים מצפון אפריקה.
הפלישה המרוקאית לאימפריית סונגהאי בשנת 1583 הובילה לעלייה בסחר בעבדים בצפון אפריקה עקב מסלולי מעבר חדשים שנגלו במדבר סהרה.
עניין זה נמשך כ-200 שנה.
השליטה בחציית המדבר הייתה בידי ברברים וערבים.
אחד ממקורות ההכנסה המועטים שלהם היו פשיטה או הגנה על קרוואנים, נווי המדבר היו תחת שליטתם והחקלאות באזורים אלה נכפתה על העבדים שלהם.
עם הגעת הצבא הערבי-מוסלמי במאה ה-7 לספירה, התקיימה עבדות בפרובינציה הרומית במצרים בממלכות הרומיות של נובטיה-מאקורה (Nobatia-Maqurra) ואלודיה (Alodia) (חלק מממלכת כוש) בעמק הנילוס התיכון.
העבדים נלקחו ככל הנראה מאלודיה שבירתה הייתה ליד העיר חרטום, ובכך יכלו לפשוט על אוכלוסיות החקלאים עובדי האלילים בסוואנות.
גם באזור זה, בדומה לצפון-מערב אפריקה, עמד בפני העבדים מסע באורך 1000 ק"מ שלקח לפחות 40 יום של נדידה.
החל מהמאה ה-9 עד המאה ה-13 לספירה, נכפה על עבדים לעבוד במכרות זהב וברקת בוואדי אלאקי (Wadi Allaqi) במדבר.
עם קבלת האסלאם במאה ה-9 לספירה, המכרות נוצלו על ידי יזמים מוסלמים.
לא ניתן היה להשיג הרבה עבדים מקומיים ועל כן דוברי השפה הנובית שועבדו והובלו במשך 40 ימים במדברות או נהרות למצרים.
במסלול אלטרנטיבי אשר נקרא "הדרך לסודאן" ("Tariq el Sudan") ועבר מערבית-מזרחית לחוף הים האדום דרך הסוואנות, השתמשו רבות עולי רגל למכה אחרי המאה ה-15 לספירה, ובנוסף השתמשו בו למעבר עבדים - בעיקר מאתיופיה.
מהחוף, העבדים היו נשלחים על ספינות למצרים ומעבר אליה.
שינויים פוליטיים וטכנולוגיים במאה ה־16 עד המאה ה-19 לספירה הביאו איתם שינויים בסחר בעבדים באגן הנילוס.
דרישותיהם של העות'מאנים והפונגים (Funj, קבוצה אתנית שהתמקמה באזור שכיום מהווה את המדינה סודאן) לעבדים השתנו משמעותית.
הצבא העות'מאני אסר על גיוס של אפריקאים לצבא.
כתוצאה מכך, התגבר הסחר בעבדים אשר התאימו לשירות מקומי, בעיקר נשים צעירות וילדים, והתגבר הסחר בגברים אשר התאימו לעבודה חקלאית.
כמו כן, בשלטון הפונג אשר בגבולותיו נעשה רבות סחר בעבדים, נבנה צבא של עבדים עבור מלחמות מקומיות.
בשנת 1823 מוחמד עלי פאשה, המושל העצמאי של מצרים העות'מאנית, כבש את שלטון פונג במטרה להשיג עבדים גברים צעירים לצבאו.
בשלושים השנים הבאות אלפי גברים הפכו לעבדים והסחר בעבדים התעצם.
עקב קשיים שהתפתחו בהעברת עבדים, הסחר בעבדים לצפון הוגבל והסתיים עם דיכוי הסחר בין השנים 1880 ל-1930.
העבדות במזרח אפריקה נמשכה באותן שנים שבהן התרחשה העבדות בצפון אפריקה.
באותה תקופה הסחר בעבדים למזרח אפריקה היה סחר ימי.
הסחר במאה ה-9 לספירה כלל חטיפת עבדים מסופאלה (Sofala, כיום מדובר באזור שנמצא ליד המדינה מוזמביק) בנהר הזמבזי ומהארכיפלג לאמו (Lamu).
המדינה החזקה ביותר הייתה קילווה (Kilwa, כיום מדובר באזור טנזניה) שבה מספר גדול של עבדים גברים נשלחו בספינות לדרום עיראק לעבודה בפרויקטים של השקיה.
אחרים, בעיקר נשים וילדים שנחטפו ככל הנראה במלחמות מקומיות, נלקחו בעיקר לשירות מקומי (חקלאות וכו').
באזור החוף של מזרח אפריקה התפתחו סדרה של קהילות ערביות-זאנג'יות מעורבות (Zanj, מתייחס לקהילות מאזורי דרום-מזרח אפריקה באזור החוף הסוואהילי (Swahili Coast)) המדברות סוואהילית והם, ולא הערבים, הפכו לסוחרים אשר הביאו עבדים לחוף ומכרו אותם.
מצב זה נמשך עד 1500 לספירה אך נקטע בפתאומיות והופחת עם הגעתם של הפורטוגזים בשנת 1543 אשר באמצעות הספינות וכלי הנשק שלהם ביססו את שליטתם על אזור החוף, הרסו וכבשו ערים רבות.
העסקת עבדים והמסחר בהם נמשכו, בעוד הסחר המוסלמי בעבדים התמקד בחוף קניה/טנזניה, בעיקר בארכיפלג לאמו .
הכוח הפורטוגזי נחלש במאות ה־17 וה18 לספירה וכך חוף קניה-טנזניה וזנזיבר הפכו בהדרגה להיות תחת שליטת סולטנות אומאני (Omani Sultanate).
הפיכת עיר הבירה של סולטנת אומאני לעיר Stone Town בזנזיבר בשנת 1832 הובילה לגידול במספר הדרישות לעבדים.
בזנזיבר הוטל על העבדים לעסוק בפיתוח מטעים לגידול תבלינים, בעיקר ציפורן.
המסחר בעבדים סופק כעת על ידי סוחרים מוסלמים, שהיו מצוידים בנשק.
העבדים שנתפסו נוצלו תחילה לסחיבת שנהב לחוף, ולאחר מכן נמכרו בשווקים.
הפטרולים הבריטים הימיים נגד העבדות כחלק מהמאבק הבריטי לביטול העבדות, שהיה חזק באותה תקופה, הפחיתו את הסחר הימי משנות הארבעים של המאה ה-19 ואילך, והוא הסתיים רשמית במאה ה-19 המאוחרת.
אזור האגמים הגדולים במזרח אפריקה
עד לאחרונה, היסטוריונים רבים סברו שהעבדות באזור זה לא התקיימה או התקיימה רק לזמן קצר מאוד בסוף המאה ה-19. בעקבות מחסור במקורות אמינים אודות עבדות באזור זה, היסטוריונים הסתמכו על מקורות אפריקאים כתובים או בעל-פה.
האגמים במזרח אפריקה גובלים בחלקים מהמדינות אוגנדה, טנזניה, בורונדי, רואנדה וקונגו (גבולות בני ימינו).
הגבולות הרבים והמרכזיים מדגישים את חשיבות העבדות באזור זה.
כיום ברור כי נתיב של סחר בעבדים התקיים באזור אגמים במאה ה־19. הנתיב התחיל באגם אלברט בבוניורו (Bunyoro, כיום אזור אוגנדה) ו־Toro והמשיך דרך בוגנדה (Buganda), משם התפצל מזרחה לאגם Busoga ודרום Karagwe ו-Buhaya (מחוזות שונים בטנזניה).
בערוץ זה נעשה מסחר בעבדים רבים.
ל-Karagwe ול-Buhaya היה תפקיד מרכזי במסחר בעבדים מקומיים.
גם ל-Buvuma (מחוז באוגנדה) היה תפקיד מרכזי בסחר בעבדים.
לעומת זאת, עבדות הייתה פחות נפוצה בבורונדי ורואנדה.
נראה כי בורונדי הייתה הכי פחות פעילה מבחינת העסקה וסחר בעבדים מבין כל אזור האגמים.
במהלך שנות ה-90 של המאה ה-19 התחילו לצוץ חוקים ואיסורים, תחילה כנגד הסחר בעבדים ולאחר מכן כנגד העבדות עצמה.
אבל הדבר העיקרי ששם סוף לתופעת העבדות הוא הקושי של בעלי העבדים להחליף את העבדים המבוגרים בעבדים חדשים.
גם המיסים הקולוניאליים ושכר העבודה עזרו למגר את התופעה.
עבדות היא תופעה נפוצה מימי קדם העתיקים ועד היום.
אפריקה הייתה מאז ומתמיד מחוברת למורשת העבדות גם בתור מייצאת עבדים למדינות שונות כמו הודו, אמריקה ומדינות אסלאמיות שונות, כמו כן, העבדות באפריקה נמשכה מאוחר יותר מהעבדות באמריקה.
העבדות באפריקה התרחבה בשלוש מדרגות לכל הפחות, הראשונה בין השנים 1350–1600, לאחריה בין השנים 1600–1800 ולבסוף בין השנים 1800–1900. כאשר במדרגה האחרונה הפכה העבדות לנדבך בסיסי של הכלכלה האפריקאית.
ההרחבה הזו קרתה בשני מישורים שהיו מחוברים לסחר העבדים החיצוני.
הראשון, העבדות הפכה למקובלת יותר באזורים גאוגרפים נרחבים יותר.
והשני, התפקיד של העבדות בכלכלה ובחברה נעשה יותר חשוב כתוצאה מהשינויים בכלכלה, בחברה ובפוליטיקה שוליים.
שלושה תהליכים שונים התרחשו במרוצת השנים ותרמו לשינויים בעבדות באפריקה הם סחר העבדים הערבי, סחר העבדים הטרנס אטלנטי ומדיניות שחרור העבדים שהתרחשה במאה ה-19.
העבדים מילאו מגוון תפקידים בממלכות אפריקניות: חיילים בצבא, שרים בחצר המלך, משרתים ופועלים חקלאיים באדמות המלך.
לרוב, מספר העבדים היה קטן ומרביתם השתלבו במשקים הביתיים, עד המאה ה-19 אפריקה לא ידעה עבדות פנים אפריקאית בהיקף תעשייתי.
במשך השנים התקיים סחר בעבדים מכל חופי אפריקה.
תחילה, התמקד בעיקר במזרח אפריקה והעבדים הובלו בעיקר לחצי האי ערב ולאזור הסהר הפורה שם הועסקו במכרות מלח של האימפריה העבאסית ושימשו בתפקידים שונים באימפריה הפטמית ובאימפריה העות'מאנית.
בימי הביניים הועברו העבדים האפריקנים בדרכי הסחר הטרנס- סהריות לצפון אפריקה מה שנקרא סחר העבדים הערבי (באנגלית Trans-Saharan and Indian Ocean trade או Arab slave trade) ומשם הגיעו למטעי הסוכר שהוקמו בקפריסין, כרתים וסיציליה.
בתקופה זו העבדים היו רק אחד ממוצרי הסחר שהתפתחו באפריקה.
בין המאה ה-16 וה-19 הפכו העבדים למוצר הייצוא העיקרי של אפריקה עם התפתחותו של הסחר הטרנס אטלנטי.
הרחבת נפח סחר העבדים קשורה בהתפתחות המטעים בעולם החדש מהמחצית הראשונה של המאה השש עשרה.
כמו כן, השתמשו בעבדים האפריקאים לפיתוח של חקלאות המטעים ביבשת אמריקה, שם ביקשו תחליף לכוח העבודה המקומי.
העבדים האפריקאים הבינו את שיטות החקלאות הטרופית, היו זרים ומבודדים מסביבתם והייתה להם מידה של חסינות מפני מחלות שהיו שכיחות באזורים טרופיים כיוון שהגיעו מאזורים דומים לאלה.
סחר העבדים הטרנס אטלנטי היה פרק רווי בהתעללות, יגון וסבל במהלכו היה אובדן חיים של מיליוני בני אדם, העבדים שמתו במהלך עבודתם הוחלפו על ידי עבדים חדשים בתהליכים של פשיטות על כפרים ומסעות מטלטלים רווי סבל ומוות.
במהלך ההפלגות למדינות אליהם נשלחו העבדים הם היו נכלאים בשלשלאות לאורך זמן ההפלגה.
בנוסף, לא מעט מהפעמים העבדים מתו עוד בטרם הגעתם ליעד כתוצאה מתנאי תברואה ירודים והתעללות של סוחרי העבדים.
מדיניות העבדות של המדינות הקולוניאליות
סחר העבדים בתוך אפריקה עצמה עלה באופן חד לאחר שחברות אירופאיות וביוזמת הבריטים עשו מאמצים לביטול הביקוש החיצוני לעבדים (סחר העבדים הטרנס אטלנטי), גורם נוסף לירידה בכמות הייצוא של עבדים בהמשך הוא ניסיונם של הבריטים לחסל את מקורות ההיצע של עבדים בתוך אפריקה.
כל האמצעים שננקטו למען מטרה זו הובילו לעלייה דרמטית בסחר בעבדים בתוך אפריקה עצמה בכך שיצרו חלופה כלכלית לסחר האסור בעבדים וכך סחרו באופן חוקי ולגיטימי בחומרי גלם חקלאיים.
האירופאיים חשבו שהמרת סחר העבדים בסחר חוקי תשלב את אפריקה בכלכלה קפיטליסטית מודרנית ותבטל את סחר העבדים אך בפועל מי שייצר את אותם מוצרים לגיטימיים היו אותם עבדים, מה שהעלה את הביקוש לעבדים בתוך אפריקה במהלך המאה התשע עשרה.
כמו כן, המשטרים הקולוניאליים באותה תקופה הפגינו פעלתנות בחקיקה למען ביטול העבדות באפריקה.
בקרב אפריקאים רבים, מהווים העבדות והשעבוד חלק מהותי משגרת החיים גם במאה ה-21. מאות אלפי אפריקנים נתונים לעבודות כפייה ועבדות מינית וחווים ניצול יומיומי ממנו אינם יכולים להשתחרר.
סחר בבני אדם מהווה בסיס לעבדות המודרנית.
הסחר באפריקה כיום הוא סוג מסוים של עבדות הכרוכה בהעברה/העסקה של אנשים, כלומר עבדות בכפייה.
העבדות עשויה לכלול ניצול מיני, ניצול לזנות, סחר באיברים ועבודות כפייה שונות ומגוונות (באנגלית Trafficking).
שיעור העבדות המודרנית כיום ביבשת אפריקה עומד על 7.6 קורבנות לכל 1,000 אנשים - הגבוה בעולם.
גם שיעור הנישואים בכפייה ביבשת אפריקה הוא הגבוה בעולם - 4.8 קורבנות לכל 1,000 איש.
באפריקה אחוז הילדים הגבוה בעולם אשר נחשבים כעבדים בעבודות הכפייה השונות.
80 מיליון ילדים, המהווים כ-40% מהילדים האפריקאים, הם עובדי כפייה.
רבים מילדים אלו הם קורבנות לסחר בכפייה.
ישנה תופעה נפוצה שבה ילדים משובצים בבתים של מכרים או בבתים שנחשבים כטובים יותר משלהם וכך עבור "עבודות הבית הפשוטות", הם אמורים להנות מחינוך והזדמנות נאותה להכשרה.
תופעה זו היא חלק מהסחר.
משפחות רבות באפריקה נמצאות בקשיים רבים בגידול מוצלח ונכון של ילדיהם ולכן נכנעות להצעות שכאלו אשר נראות תחילה מפתות והוגנות אך לבסוף מסתברות כשקרים והונאה למטרת הסחר בלבד.
במצב כזה הילד לא חוזר לחיק משפחתו וחי כעבד לשארית ימי חייו.
במערב אפריקה ישנה מודעות גבוהה ביותר לסוג סחר זה בילדים שכן ישנה תשומת לב מוגברת בקרב הנמלים לאוניות שנושאות ילדים למטרות הסחר.
עם זאת, קיים קושי רציני בהפסקת ומניעת הסחר.
על פי דו"ח ארגון העבודה העולמי נמצא כי בניגריה 40% מהילדים, בדומה לאחוז הכללי ביבשת אפריקה, היוו ועדיין מהווים קורבנות לעבדות וסחר.
הילדים עובדים בתור רוכלים, קבצנים, משרתים חקלאיים ואף בזנות.
זוהי המדינה בה אחוז העבדות בקרב הילדים הוא הגדול ביותר.
ביבשת אפריקה קונפליקטים צבאיים מתרחשים למשך זמן ממושך.
ישנן עדויות לשימוש נרחב בילדים כחיילים.
הרציונל מאחורי רעיון זו הוא להחליף את ההרוגים המבוגרים, ישנה מעין התייחסות אל הילדים כאל כוח עבודה זול.
ביבשת אפריקה הרחבה ניתן למצוא עדויות לשעבוד הילדים כחיילים הן במלחמת האחים של סודאן, שהחלה עוד בשנת 1956 וכמו כן גם בקונפליקט האנגולי שנמשך כ-30 שנה.
השימוש בילדים כלוחמים מבוסס על המחשבה כי כך ישונו הסדרי הלחימה המסורתיים והמיושנים.
כלומר, ילדים נוטים יותר להפר את כללי המלחמה עקב גילם הצעיר ולהם יכולת פחותה להעריך את ההשלכות למעשיהם בעת לחימה מורכבת.
ניתן לומר כי ילדים לוחמים נוטים לבצע יותר מעשי זוועות ממבוגרים, שכן עוד צעירים ולא בעלי עולם מוסרי רחב במיוחד כאשר מגיעים מקהילות נחותות במדינות אפריקה השונות.
נכון לשנת 1999, נראה כי למעלה מ-120,000 ילדים מתחת לגיל 18 משתתפים כיום בסכסוכים מזוינים ברחבי היבשת.
מספר גדול מהילדים אינם בוגרים מגיל 7–8 שנים.
המדינות המושפעות ביותר מבעיה זו הן: אלג'יריה, אנגולה, בורונדי, קונגו-ברזוויל, הרפובליקה הדמוקרטית של קונגו, ליבריה, רואנדה, סיירה לאון, סודאן ואוגנדה.
תהליך גיוס הילדים לכוחות הצבאיים אינו בהסכמה ולכן "התחיילות" זו היא חלק מתצורה של עבדות צבאית.
תהליך הגיוס של ילדים אלו כעבדים קורה לרוב בצורה אלימה ולא נאותה.
למשל -באוגנדה, צבא ההתנגדות של האל, LRA, חוטף באופן שיטתי ילדים מבתי הספר ומהבתים שלהם.
ילדים אשר מנסים להימלט, להתנגד או כאלו שנהיים חולים נהרגים במקום.
ארגון ה-LRA מעביר את הילדים החטופים אל מחנה מעבר לגבול בשטחה של סודאן.
שם הם מאוימים, מעונים וחווים התעללות מינית.
ממצא חדש מראה כי צבא ה-LRA החל להשתמש בילדים החטופים גם כאמצעי למכירתם לעבדות תמורת נשק.
גם באנגולה ניתן לראות כי אחוז הילדים הלוחמים הוא גבוה מאוד.
בצבא האנגולי יש ילדים עד גיל שמונה, כאשר 30-40% מהם הן בנות.
סיירה לאון גם היא מהמדינות האפריקאיות אשר בשירותן הצבאי ילדים רבים, אשר נחטפו ושועבדו להיות לוחמים על ידי הכוחות המורדים.
ישנן דוגמאות רבות ונוספות לסיפורי זוועות אודות תהליך השעבוד של הילדים האפריקאים.
מגוון עמותות וארגונים פועלים למען הפסקת שגרה עגומה שכזו ודואגים לזכויות הילדים.
במדינות קניה, טנזניה, דרום אפריקה וזמביה ישנה אמונה כי יחסי מין עם בתול\בתולה מרפאים את מחלת האיידס או נותנים מידה של חסינות להידבק במחלה בעתיד.
לכן סחר למטרות מין בקרב ילדים קטינים נפוץ מאוד.
מדינות אלו ידועות ומוכרות כיעד בו ניתן לנצל את בני האוכלוסייה המקומית בייחוד את הקטינים עבור יחסי מין המבוססים על אמונות אלו.
המדינות האפריקאיות הן המקור לניצול המיני והמסחרי.
הסחר בנשים בתוך אירופה ועבור מדינות אירופה מבוסס ברובו המוחלט על נשות אפריקה, בעיקר נשים מהמערב.
נראה כי גם הסחר בתוך מדינות אפריקה מעבר לסחר באירופה שצוין לעיל נמצא בשליטתם של קרטלים וכנופיות פשע מבולגריה, רוסיה, תאילנד, סין, וניגריה.
אלפי נערות אתיופיות נסחרות למדינות השונות במזרח התיכון בכלל ובלבנון בפרט, תחילה במטרה לעבוד כמשרתות במשק הבית אך בפועל הן שפחות לנתינת שירותי מין וזנות.
אתיופיות רבות מעוניינות להגר לצורכי עבודה אך לבסוף רבות מהן הופכות לקורבנות סחר.
הן מתפתות להבטחות שווא של מקומות עבודה "טובים", משכורות גבוהות והדמיה של חיים קלים.
אך כאשר האישה מגיעה ליעדה, המעסיק או הסוכן מן התעסוקה מנצלים ומעבידים אותה בעבודות מין וזנות לטובת צורכיהם האישיים.
הנשים כנועות ולא יכולות להימלט או להגן על זכותן הבסיסית לתנועה חופשית ונשארות כנועות.
ישנם דיווחים רבים על מקרי מוות בקרב נשים אלו שכן לבסוף הן שמות קץ לחייהן עקב מציאות קשה של עבדות וסחר מזעזעים.
בדרום אפריקה ניכרת גם כן התרבות של עבדות מינית.
רוב הנשים שנמכרות לעבדות זו הן פליטות מרחבי היבשת.
דרום אפריקה מהווה מקור לעבדות המינית, כמעין טרנזיט (ציר להעברת סחורות ואנשים ממדינה למדינה) לטובת הסחר בעבדות ובפרט לסחר בשפחות המין.
בלסוטו, נערות צעירות סביב גיל 13 נחטפות מהרחובות ונלקחות לבתים בעיירות הסמוכות.
שם נאנסות שוב ושוב ונהיות כנועות לעבדות מינית.
במוזמביק לעיתים הנערות מגויסות באופן פעיל ודומה לנשים האתיופיות עם הבטחות לעבודה משתלמת בדרום אפריקה.
הן נחטפות לעיתים כאשר מחכות לאיסוף.
לאחר חציית הגבול לכיוון דרום אפריקה באופן לא חוקי, אין להן את היכולת לחזור חזרה למוזמביק.
רובן נאנסות בבתים שצמודים למעבר הגבול, שם נמכרות לגברים שעובדים במכרות ובהמשך חייהן נשארות כפופות לעובדי המכרות ומשועבדות עבורם למין.
במלאווי הסחר מוטבע על ידי מנהג בשם Kuhaha.
במנהג זה נוטים לדחוף נשים אל נישואים מוקדמים, בעיקר נשים אשר עובדות.
הן נוטות לקחת חלק במנהג שכן מובטחת להן עבודה מכניסה ונישואים מאושרים בדרום אפריקה, תנאים טובים יותר משמעותית מאלו שקיימים להם במלאווי.
בדרכן לדרום אפריקה נאנסות הנשים ולאחר מכן נמכרות לבתי בושת או נשמרות כשפחות מין אישיות אשר מושכרות לסוחרים שלקחו אותן.
הטרוקוסי Trokosi היא מערכת אמונה דתית אפריקאית מסורתית בגאנה, טוגו ובנין.
פירוש המונח: טרו – אלוהים, קוסי – בתולה, אישה, עבד.